Mo maitsiboeng, Olerato a tshola dijo,morago a ya kwa koloi ya gagwe a ya go tsaya mofine, fa a tsena a fitlha a o tshela mo digalaseng a neela Thato ka gore,” tsaya o nkgopole kwa o yang teng, lerato lwa pelo ya me”, mosimane a mo leba ka gore,” tota nna ke a go rata fela se nna ke ka se se diri,” Olerato a simolola go tenega, morago a busa pelo,” ke tla mo ruta batho, o nagana o a ka intumedisa banna ke mabele ba gasame ba tlhoka basadi”, a buabua jalo ka pelo morago a itshegisa selotsana le Thato, morago Thato le ena ba ya go jela kwa phaposing ya borobalo morago ga ba fetsa ba isa marapo gobeng. Mo mosong wa naka tsa kgomo Thato a tsoga a tswala matlho ,” Morena ke lebogela tse tsotlhe tse o ntiretseng tsona e bile ke kopa matla”, morago fa a sena go rapela a ipaakanya. Mosimane a tsamaya jalo Olerato a sa ntse a robetse. Thato a tsena kwa boemela fafaneng mo mosong wa letsatsi le le tlhabile bontle thata. Mosimane a laelwa go palama sefofane a leba Egepetwa.